Francisco Pizarro lair taun 1475 ing Trujillo, Spanyol inggih punika tiyang ingkang saged nelukaken kerajaan Inka ing negari Peru, Amerika Kidul.[1][2] Saking taun 1502 ngantos 1509, Pizarro manggen ing Hispaniola, Kapuloan Karibia, ing laladan ingkang sapunika mlebet negari Républik Dominika lan Haiti.[1][2] Taun 1513, panjenenganipun dados anggota ekspedisi kanthi dipunpandhegani déning Vasco Nunez de Balboa, ingkang nemokaken Samodra Atlantik.[1] Taun 1519, panjenenganipun manggen ing Panama.[1] Nalika Pizarro nembe yuswa sekawan dasa pitu taun, Pizarro mangertos wonten satunggalipun kerajaan ingkang naminipun Kerajaan Inca, ingkang wonten ing wewengkon Amerika Kidul. Pizarro nggadhahi krenteg pengin nelukaken kerajaan punika, kados dene Hernando Cortes ingkang saged nelukaken Mexico.[1] Pizarro nyobi dhateng Kerajaan Peru ingkang sepisanan ing taun 1524-1525, ananging boten kasil. Ingkang kaping kalihipun taun 1526-1528, panjenenganipun kasil tindak dhateng Peru lan saged mbekta wangsul emas lan tiyang-tiyang suku Indian.[1]